Document ID: 31982D0912

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 15ης Δεκεμβρίου 1982
περί τροποποιήσεως του καθεστώτος εισαγωγής που προβλέπεται από την απόφαση 81/248/ΕΟΚ της Επιτροπής και εφαρμόζεται στη Μπενελούξ, στην Ομοσπονδιακή Δημοκρατία της Γερμανίας και στην Ελλάδα, έναντι της Κίνας, όσον διάφορα βιομηχανικά προϊόντα
(Τα κείμενα στην ολλανδική, γαλλική, γερμανική και ελληνική γλώσσα είναι τα μόνα αυθεντικά)
(82/912/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3286/80 του Συμβουλίου της 4ης Δεκεμβρίου 1980 περί των καθεστώτων εισαγωγής έναντι των χωρών κρατικού εμπορίου (1), και ιδίως το άρθρο 9 παράγραφος 1,
Εκτιμώντας:
ότι η απόφαση 81/248/ΕΟΚ της Επιτροπής (2), που αντικατέστησε το παράρτημα ΙΙΙ του προαναφερόμενου κανονισμού, καθόρισε την κατάσταση των προϊόντων καταγωγής χωρών κρατικού εμπορίου των οποίων η θέση σε ελεύθερη κυκλοφορία εντός των Κρατών μελών υπόκειται σε ποσοτικούς περιορισμούς σύμφωνα με τον κανονισμό (ΕΟΚ) αριθ. 3286/80·
ότι, σύμφωνα με το άρθρο 7 παράγραφος 1 του κανονισμού (ΕΟΚ) αριθ. 3286/80, οι κυβερνήσεις των χωρών της Μπενελούξ, της Ομοσπονδιακής Δημοκρατίας της Γερμανίας και της Ελλάδας, πληροφόρησαν τα άλλα Κράτη μέλη και την Επιτροπή ότι κρίνουν ότι πρέπει να τροποποιηθεί, δυνάμει του εν λόγω κανονισμού, το καθεστώς εισαγωγής το οποίο εφαρμόζεται στην Μπενελούξ, στην Ομοσπονδιακή Δημοκρατία της Γερμανίας και στην Ελλάδα, έναντι της Κίνας, όσον αφορά διάφορα βιομηχανικά προϊόντα·
ότι το υπό εξέταση μέτρο εκ της φύσεώς του ευνοεί την προοδευτική ενοποίηση των καθεστώτων που εφαρμόζονται στα Κράτη μέλη και ότι πρέπει να υπάρξει ανταπόκριση στις προαναφερόμενες αιτήσεις,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι ποσοτικοί περιορισμοί για τη θέση σε ελεύθερη κυκλοφορία στα Κράτη μέλη των προϊόντων καταγωγής Κίνας, που αναφέρονται στο παράρτημα, καταργούνται.
Άρθρο 2
Η παρούσα αποφαση απευθύνεται στο Βασίλειο του Βελγίου, στο Βασίλειο των Κάτω Χωρών, στο Μεγάλο Δουκάτο του Λουξεμβούργου, στην Ομοσπονδιακή Δημοκρατία της Γερμανίας, και στην Ελληνική Δημοκρατία.
Έγινε στις Βρυξέλλες, στις 15 Δεκεμβρίου 1982.

Labels: 18
3
1